KIRJALLINEN KYSYMYS E-2926/00 esittäjä(t): Rosa Miguélez Ramos (PSE) komissiolle. Suuren kalatuotteiden jäähdytyslaitoksen rakentaminen.



Virallinen lehti nro 136 E , 08/05/2001 s. 0132 - 0132



KIRJALLINEN KYSYMYS E-2926/00 esittäjä(t): Rosa Miguélez Ramos (PSE) komissiolle (19. syyskuuta 2000) Aihe: Suuren kalatuotteiden jäähdytyslaitoksen rakentaminen Hollantilaiset, ranskalaiset ja saksalaiset varustamot ovat muodostaneet pelagisia lajeja vievän eurooppalaisen ryhmän (The Group), jonka toimipiste on Hollannissa. Tämä ryhmä on jo pitkään kalastanut Kanariansaarten ja Saharan välisillä vesillä Marokon kuningaskunnan kanssa tehtyjen yksityisten kalastussopimusten nojalla. Nyt ryhmä suunnittelee Euroopan suurimman jäähdytyslaitoksen, jonka varastointikapasiteetti olisi 60 000 metristä tonnia, rakentamista. Tarkoituksena on toimia laajamittaisesti Las Palmasin satamasta käsin. Suunniteltu kokonaisinvestointi on 3 miljardia pesetaa, ja ryhmä aikoo saada hankkeen toteuttamista varten varoja KOR:sta. Yksi Marokon esittämistä perusteista kalastussopimuksen uudistamiseksi on ollut varojen säilyttäminen. Mutta samaan aikaan kun Kanariansaarten ja Saharan välisillä vesillä kalastava yhteisön laivasto on joutunut pysyttelemään satamassa kymmenen kuukautta, ryhmän tehokkaat troolarit ovat purkaneet tänä vuonna Las Palmasin satamassa yli 100 000 metristä tonnia näiltä samoilta vesiltä pyydettyä kalaa, mikä merkitsee käytännössä yhteisön laivaston vuosittain kalastamaa määrää. Jäähdytyslaitoksen valmistumisen jälkeen ryhmä pystyisi kaksinkertaistamaan pyyntinsä, jonka nykymäärän arvioidaan olevan 300 000 metristä tonnia vuodessa. Onko komissio tietoinen tästä hankkeesta? Onko se saanut asiaan liittyvää vetoomusta? Olisiko ryhmän suunnitteleman jäähdytyslaitoksen rakentaminen rahoitettavissa KOR:sta? Eikö tämä ole räikeässä ristiriidassa EU:n yhteisen kalastuspolitiikan kanssa? Franz Fischlerin komission puolesta antama vastaus (26. lokakuuta 2000) Vuoden 1998 alussa komissiolle ilmoitettiin Las Palmasin sataman investointihankkeesta, joka koski kalastustuotteiden jäähdytys- ja käsittelylaitosten rakentamista ja nykyaikaistamista. Hanke vastaa etenkin Länsi-Afrikan rannikkovesillä kalastavien pelagisten troolareiden tarpeita. Ne haluavat käyttää Las Palmasin satamaa kotisatamana ja Afrikan pelagisten kalojen markkinakanavana. Komissiolle ilmoitettiin, että investoinnit ovat huomattavia, joten ne toteutetaan kahdessa vaiheessa. Tavoitteena on parantaa Las Palmasin sataman kannattavuutta ja korjata huolestuttava taloudellinen tilanne, joka johtuu kalastustoiminnan vähenemisestä viime vuosina. Komissio on tietoinen huolestuneisuudesta, joka liittyy investoinneista mahdollisesti alueen kalastuselinkeinolle aiheutuviin vaikutuksiin. Hanke voi periaatteessa saada yhteisön tukea kalatalouden ohjauksen rahoitusvälineestä (KOR). Komissio selvittää Espanjan viranomaisten aikeet tuen suhteen. Komission tehtävänä on huolehtia siitä, että kansalliset rakennetukiohjelmat ovat yhteisen kalastuspolitiikan tavoitteiden mukaisia kalatalousalan rakenteellisia toimia koskevista yksityiskohtaisista säännöistä ja edellytyksistä annetun neuvoston asetuksen (EY) N:o 2792/1999(1) 1 ja 3 artiklan mukaisesti. Komissio ottaa asianmukaisesti huomioon kaikkien osapuolten lausunnot. (1) EYVL L 337, 30.12.1999.